IэнатIэм зиужьыным хуэгъэпсауэ
Ди гуапэ зэрыхъущи, курыт щIэныгъэрэ IэщIагъэрэ щызрагъэгъуэт училищэхэм, колледжхэм хуащI къэрал гулъытэмрэ жылагъуэм щаIэ пщIэмрэ хэхъуэ зэпытщ. Нэхъапэм абыхэм щIэтIысхьэр еджэнымкIэ нэхъ лъэрымыхьу школыр къэзыух ныбжьыщIэхэрауэ щытамэ, иджы абыхэм щIэсщ зэчий, зэфIэкI зэмылIэужьыгъуэхэр зыбгъэдэлъ зи щIалэгъуэ цIыкIухэр.
Колледжхэм я пщIэр адэкIи жылагъуэм къыщыIэтыным хуэгъэпса къэрал унафэ иджыблагъэ къыдэкIащ. Абы ипкъ иткIэ Къэбэрдей-Балъкъэрым мыгувэу къыIэрыхьэнущ сом мелуани 198-рэ. Ар хуаутIыпщынущ курыт щIэныгъэрэ IэщIагъэрэ щызрагъэгъуэт еджапIэхэм щыIэ мастерскойхэр зэгъэпэщыжыным, апхуэдэуи щIэхэр щыщIыным.
Апхуэдэ Iэмал республикэм къезытар абы и колледжхэр къэралпсо зэпеуэхэм зэрыхэтырщ, увыпIэфIхэри къызэрыщахьырщ. Къапщтэмэ, ди республикэм и апхуэдэ курыт еджапIэхэр ехъулIэныгъэ яIэу мызэ-мытIэу хэтащ «IэщIагъэлI ныбжьыщIэ-хэр» («WorldskillsRussia») зэпеуэм. А дунейпсо зэхьэзэхуэм и щIыналъэпсо Iыхьэри къызыхуэтыншэу зыбжанэрэ щекIуэкIащ ди щIыпIэм. «Егъэджэныгъэ» лъэпкъ проектым къыщыгъэлъэгъуа а зэпеуэм къриубыдэу, яубзыхуат 2022 — 2024 гъэхэм зи мастерскойхэр ирагъэфIэкIуэну щIыналъэхэр. КъБР-м ныбжьыщIэхэм курыт щIэныгъэрэ IэщIагъэрэ егъуэгъуэтын и лъэныкъуэкIэ иIэ зэфIэкI лъагэхэр къалъытэри, ар хагъэхьащ апхуэ- дэ дэIэпыкъуныгъэ зыгъуэтыну курыт еджапIэхэм. Абы ипкъ иткIэ ди республикэм и колледжи 9-м къыщызэIуахынущ мастерскойуэ 40. Абыхэм ныбжьыщIэхэр щыхурагъэсэнущ къыхаха IэщIагъэхэм я щэху куэдым. Еджэныр зэфIахмэ, ныбжьыщIэхэр лэжьыгъэ IэнатIэм нэхъ щIэхыу хэзэгъэнымкIэ сэбэпышхуэ хъунущ а къудамэхэр.
Мастерскойхэр къыщызэIуахынущ туризмэмрэ хьэщIэщхэмрэ, графикэ дизайн, бжыгъэр зи лъабжьэ моделирование, сабий садхэм я гъэсакIуэхэр, пщафIэхэр, къегъэлакIуэхэр гъэхьэзырын, промышленнэ хадэгъэкI егъэджэныгъэ унэтIыныгъэхэмкIэ, нэгъуэщI техникэ IэщIагъэхэмкIэ IэщIагъэлI ныбжьыщIэхэр щагъэхьэзыр колледжхэм.
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхуэмкIэ и министерствэм и нэIэ щIэту лажьэ а колледжи 9-м мы зэманым щоджэ студент мини 10-м нэс. Шэч хэмылъу, а ныбжьыщIэхэр зыхуеджэ IэщIагъэхэмкIэ ябгъэдэлъ Iэзагъым нэхъри щыхагъэхъуэнущ а мастерскойхэм. АтIэми, технологие лъагэкIэ къызэгъэпэща IэнатIэхэращ къэкIуэнур зейр, а еджапIэхэр ехъулIэныгъэкIэ къэзыуха дэтхэнэми лъэпкъ экономикэм лэжьапIи щигъуэтынущ, пщIэ щиIэуи лэжьэнущ.
ЖЫЛАСЭ Маритэ.
